《题中庆学庙壁二首 其二》
元代·文矩

素王万世师，国经有常祀。滇南古荒服，荐祼岂异礼。

王宫正南面，温厉思敬止。豆笾具威仪，登献何纚纚。

升歌永齐商，琴瑟散宫徵。共言唐法曲，岁久复惉懘。

陋邦何足徵，居夷圣所儗。于皇人文化，道大孰与比。

六经如日月，洞照无远迩。叙秩敦彝伦，百王同一轨。

邈哉天何言，悠悠政如此。

作者简介：长沙人，字子方。有才辩。卢挚廉访湖南，辟署书吏。成宗大德间授荆湖北道宣慰司照磨。英宗时选为礼部郎中，奉使安南，复命，进太常礼仪院判官卒。工诗文。有《子方集》。